  Виталий Пронин Пермь улосвылысь Куеда ёросысь Шагирт гуртысь «Инвожо» ансамбльТуннэ Ижысь кун филармоние лыктэм учкисьёс паймизы, дыр, макем узыресь но аспӧртэмлыкоесь удмурт калык кырӟанъёс. Озьыен, «Чакара» фольклор фестиваль калыкмылэн шыкысысьтыз поттыны но асьмелы возьматыны быгатӥз вашкала гуръёсты.Та фестиваль туэ ньылетӥзэ радъяськиз, йыг-йыг пыд вылаз султӥз.- Эшъяськон юртлэн, Кун Кенешлэн, Йӧскалык политикая министерстволэн юрттэмзыя таӵе бадӟым ужрадэз ортчытыны быгатӥм, - шуиз «Чакара» фестивальлэн радъясез, Камсьӧр удмуртъёслэн центрзылэн кивалтӥсез Флюра Чибышева.Башкириысь, Татарстанысь, Марий Элысь, Пермь но мукет улосвылъёсысь коллективъёс асьсэос «Чакарае» мылкыд карыса, шумпотыса лыктӥзы.Фестивалез радъясьёс кыдёкысь лыктэм куноосты ӟеч пумитазы, куноятӥзы, толон соосын филармониын быдэс нунал репетициос ортчытӥзы. «Айкай» ансамбльлэн кивалтӥсез Пётр Данилов, «Эктон корка» ансамбльлэн кивалтӥсез, тодосчи Андрей Прокопьев фольклор коллективъёс понна мастер-классъёс ортчытӥзы, визь-кенешъёс сётӥзы, номеръёссэс пуктыны юрттӥзы.Нош туннэ 3 часлэсь ятыр кыстӥськись концерт ӝог ортчиз кадь потӥз, учкисьёс жадьытэк учкизы. Тунсыко шедьтонъёс трос вал. Дания апайСоос пӧлын - Пермь улосвылысь Куеда ёросысь Шагирт гуртысь «Инвожо» ансамбльлэн солисткаез, 75 аресъем Дания Шайкулова. Со сюан гурез быдэстӥз. Туж шумпотымон, куке фольклор ансамбльысь кырӟасьёс огназы но сцена вылэ пото. Концертэз нуись Пётр Данилов учкисьёсты чакланы куриз, макем ӟеч Дания апай кырӟакуз шоканзэ возьыны быгатэ. Зэмзэ но, трос куплетэн кырӟанэз со огшокчемен быдэстӥз.Тужгес но паймытӥз аспӧртэмлыко гуръёсыныз Кукчанай гуртысь «Зангари» калык ансамбль. Гуртсы Башкортостанысь Ермекеево ёросэ пыре, бускельёсыз - Татарстанысь Бавлы ёрос но Оренбург улосвыл. Соин зангариослэн кырӟан гурзы но аспӧртэм, бавлы но камсьӧр удмуртъёслы уг кельшы; уйпал удмуртъёслэн но ӟучъёслэн традициоссылы матын. Тунсыко, ансамбльын балалайкаен шудӥсь усточизы но вал.Пусйыны кулэ, тросэз коллективъёс азьвыл «Чакара» фестивальёсы пыриськылэмын ке но, таяз ужрадэ выль номеръёсын вуизы, быгатонлыкъёсынызы паймытӥзы. Туэ трос нылпи коллективъёс пыриськизы, тросаз ансамбльёсын мӧйыосын артэ егитъёс но экто-кырӟало.Коллективъёс ӵемысь одно ик кырӟаса эктыны тыршо, оло, дыр вуиз ини тросгес инты кырӟанъёслы сётыны. Ведь сюлмысь, дыртытэк, чебер, сюлме но визьме пырись калык кырӟанэз кылзэмъя кылзэм потэ.Лариса Дмитриева Туспуктӥз Евгений Бикузин Теги: Чакара  